
Z A K O N 

O DOPUNI ZAKONA O POREZU NA UVOZ UGLJENIČNO INTENZIVNIH PROIZVODA 

Član 1.

U Zakonu o porezu na uvoz ugljenično intenzivnih proizvoda („Službeni glasnik RS”, broj 109/25), u članu 11. dodaje se stav 5, koji glasi:

„Izuzetno od st. 1, 3. i 4. ovog člana, poreske prijave za poreske periode koji se završavaju do 31. decembra 2026. godine, kao i u slučaju prestanka obavljanja delatnosti do 31. marta 2027. godine, podnose se u periodu od 1. aprila 2027. godine do 31. maja 2027. godine.”. 

Član 2.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.
O B R A Z L O Ž E NJ E
I. USTAVNI OSNOV ZA DONOŠENJE ZAKONA
Ustavni osnov za donošenje Zakona o dopuni Zakona o porezu na uvoz ugljenično intenzivnih proizvoda (u daljem tekstu: Zakon) sadržan je u odredbama člana 97. tač. 6. i 9. i 16. Ustava Republike Srbije, prema kojima Republika Srbija uređuje i obezbeđuje, između ostalog, poreski sistem, sistem zaštite i unapređenja životne sredine, kao i rad republičkih organa.

II. RAZLOZI ZA DONOŠENJE ZAKONA
• Problemi koje Zakon treba da reši, odnosno ciljevi koji se Zakonom postižu
 
Zakonom o porezu na uvoz ugljenično intenzivnih proizvoda („Službeni glasnik RS”, broj 109/25) uspostavljen je fiskalni mehanizam kojim se obezbeđuje oporezivanje i jednak tretman ugljenično intenzivnih uvoznih proizvoda na domaćem tržištu. Zakonom je uređeno da se poreska prijava podnosi najkasnije do 31. maja tekućeg poreskog perioda za prethodni poreski period. U slučaju prestanka obavljanja delatnosti, poreska prijava za tekući poreski period se podnosi u rokovima koji su propisani zakonom kojim se uređuje porez na dohodak građana za podnošenje prijave za prihode od samostalne delatnosti, odnosno zakonom kojim se uređuje porez na dobit pravnih lica za podnošenje prijave za porez na dobit pravnih lica. U tom roku se podnosi i poreska prijava za prethodni poreski period, a najkasnije do 31. maja tekućeg poreskog perioda.

Predlogom zakona o dopuni Zakona o porezu na uvoz ugljenično intenzivnih proizvoda se vrši izmena roka za podnošenje poreskih prijava, kako bi se realizovale sve potrebne pretpostavke za podnošenje navedenih poreskih prijava u elektronskom obliku. U tom smislu se predlaže da se poreske prijave za poreske periode koji se završavaju do 31. decembra 2026. godine, kao i u slučaju prestanka obavljanja delatnosti do 31. marta 2027. godine, podnose u periodu od 1. aprila 2027. godine do 31. maja 2027. godine.

• Razmatrane mogućnosti da se problemi reše i bez donošenja Zakona 


Imajući u vidu da se poreska materija reguliše zakonom, nema mogućnosti da se problemi reše bez donošenja Zakona. 

• Zašto je donošenje Zakona najbolji način za rešavanje problema?

Donošenje ovog zakona je najbolji način za rešavanje problema iz razloga što se radi o zakonskoj materiji koju je jedino i moguće regulisati donošenjem zakona.

III. OBJAŠNJENJE OSNOVNIH PRAVNIH INSTITUTA I POJEDINAČNIH REŠENJA
Uz član 1.

Ovim članom dopunjuje se član 11. Zakona o porezu na uvoz ugljenično intenzivnih proizvoda tako što se dodaje stav 5. kojim se propisuje izuzetak u pogledu roka za podnošenje poreske prijave. Imajući u vidu da se poreske prijave podnose isključivo u elektronskom obliku, a usled potrebe za dodatnim vremenom kako bi Poreska uprava adekvatno razvila i instalirala neophodni IT sistem za prihvat ovih prijava, propisuje se odlaganje roka. Shodno navedenom, za poreske periode koji se završavaju do 31. decembra 2026. godine, kao i u slučajevima prestanka obavljanja delatnosti do 31. marta 2027. godine, obveznici će poreske prijave podnositi u periodu od 1. aprila do 31. maja 2027. godine. Ova dopuna je isključivo tehničke i organizacione prirode i ne utiče na samu obavezu utvrđivanja i plaćanja poreza.

Uz član 2.


Predlaže se da ovaj zakon stupi na snagu osmog dana od dana objavljivanja u „Službenom glasniku Republike Srbije”.

IV. FINANSIJSKA SREDSTVA POTREBNA ZA SPROVOĐENJE ZAKONA
Za sprovođenje ovog zakona nije potrebno obezbediti sredstva u budžetu Republike Srbije.

V. ODREDBA ZAKONA KOJA SE DOPUNJUJE 

Član 11.

Poreska prijava se podnosi najkasnije do 31. maja tekućeg poreskog perioda za prethodni poreski period.

Podaci sadržani u poreskoj prijavi iz stava 1. ovog člana moraju odgovarati podacima sadržanim u propisno popunjenim carinskim deklaracijama po kojima su ugljenično intenzivni proizvodi uvezeni u Republiku Srbiju.

U slučaju prestanka obavljanja delatnosti iz člana 7. stav 2. ovog zakona, poreska prijava za tekući poreski period se podnosi u rokovima koji su propisani zakonom kojim se uređuje porez na dohodak građana za podnošenje prijave za prihode od samostalne delatnosti, odnosno zakonom kojim se uređuje porez na dobit pravnih lica za podnošenje prijave za porez na dobit pravnih lica.

U roku iz stava 3. ovog člana se podnosi i poreska prijava za prethodni poreski period, a najkasnije do 31. maja tekućeg poreskog perioda.

          IZUZETNO OD ST. 1, 3. I 4. OVOG ČLANA, PORESKE PRIJAVE ZA PORESKE PERIODE KOJI SE ZAVRŠAVAJU DO 31. DECEMBRA 2026. GODINE, KAO I U SLUČAJU PRESTANKA OBAVLJANJA DELATNOSTI DO 31. MARTA 2027. GODINE, PODNOSE SE U PERIODU OD 1. APRILA 2027. GODINE DO 31. MAJA 2027. GODINE.

SAMOSTALNA ODREDBA PREDLOGA ZAKONA
ČLAN 2.

OVAJ ZAKON STUPA NA SNAGU OSMOG DANA OD DANA OBJAVLJIVANJA U „SLUŽBENOM GLASNIKU REPUBLIKE SRBIJE”.
IZJAVA O USKLAĐENOSTI PROPISA SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa 

Ovlašćeni predlagač: Vlada 

Obrađivač:  Ministarstvo finansija 

2. Naziv propisa
PREDLOG ZAKONA O DOPUNI ZAKONA O POREZU NA UVOZ UGLJENIČNO INTENZIVNIH PROIZVODA
DRAFT LAW ON AMENDMENTS TO CARBON-INTENSIVE PRODUCT IMPORTS TAX LAW

3. Usklađenost propisa s odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnosi na normativnu sadržinu propisa,

- Naslov IV  - Slobodan protok robe, Poglavlje III – Opšte odredbe, član 37. Sporazuma;

- Naslov VIII – Politike saradnje, član 100. Sporazuma;

- Naslov VIII – Politike saradnje, član 111. Sporazuma.

b) Prelazni rok za usklađivanje zakonodavstva prema odredbama Sporazuma,

U skladu sa rokovima iz člana 72. Sporazuma.

v) Ocena ispunjenosti obaveze koje proizlaze iz navedene odredbe Sporazuma, 

Ispunjava u potpunosti
g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma, 

/

d) Veza sa Nacionalnim programom za usvajanje pravnih tekovina Evropske unije.

Poglavlje 3.16 – Oporezivanje
Poglavlje 3.27.3 – Klimatske promene i kvalitet vazduha
4. Usklađenost propisa sa propisima Evropske unije:

a) Navođenje odredbi primarnih izvora prava Evropske unije i ocene usklađenosti sa njima,

Ugovor o funkcionisanju Evropske unije, Naslov VII - Zajednička pravila o konkurenciji, oporezivanju i usklađivanju zakona, Poglavlje 2. – Poreski propisi, čl. 110. i 111. – potpuno usklađeno.

b) Navođenje sekundarnih izvora prava Evropske unije i ocene usklađenosti sa njima,

/

v) Navođenje ostalih izvora prava Evropske unije i usklađenost sa njima,

/

g) Razlozi za delimičnu usklađenost, odnosno neusklađenost,

/

d) Rok u kojem je predviđeno postizanje potpune usklađenosti propisa sa propisima Evropske unije.

/

5.  Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).  

Rešenje predloženo Predlogom zakona o dopuni Zakona o porezu na uvoz ugljeničnih proizvoda je usklađeno sa relevantnim odredbama Ugovora o funkcionisanju Evropske unije.

6. Da li su prethodno navedeni izvori prava Evropske unije prevedeni na srpski jezik?

Da
7. Da li je propis preveden na neki službeni jezik Evropske unije?

Ne.

8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.

U izradi Predloga zakona o dopuni Zakona o porezu na uvoz ugljeničnih proizvoda nije ostvarena saradnja sa Evropskom unijom.


